Oliver ja kumppanit

Oliver ja kumppanit () on Disneyn vuonna 1988 julkaisema animaatioelokuva. Eläinsaduksi muunnetun tarinan juoni perustuu löyhästi Charles Dickensin kirjaan Oliver Twist.

 Juoni 

New Yorkin kaupungissa, Fifth Avenuen varrella, on ulkona myynnissä kissanpentuja, joille etsitään kotia. Kaikki pennut menevät kaupaksi lukuun ottamatta oranssia pentua, joka saa myöhemmin nimekseen Oliver. Oliver jää ilmaisena myyntilaatikkoon, kunnes yöllä sade hajottaa laatikon ja hän joutuu kadulle oman onnensa nojaan. Ruokaa etsiessään Oliver sekaantuu kulkukoirien muodostamaan jengiin ja sisukkuudellaan lunastaa paikkansa porukassa. Jengi pitää Oliverin hengissä New Yorkin kaduilla ja opettaa tälle retostelevan ja varastelevan elämäntyylinsä. Oliver ei kuitenkaan koskaan sopeudu täysin kulkukoirien elämään, vaikka ystävystyykin heihin. 

Sattuman kautta Oliver löytää itselleen rakastavan omistajan, Jenni-nimisen tytön, jolla on varakkaat vanhemmat. Jennillä on jo entuudestaan Rusetti-niminen koira, joka ei hyväksy Oliveriä perheeseen ja yrittää savustaa tämän ulos. Lopulta Rusetti pyytää kulkukoiria viemään Oliverin takaisin kaduille pois Jennin luota. Itsenäisyyteen tottuneet kulkukoirat pitävät kaikkia lemmikkien omistajia orjuuttajina ja luulevat tekevänsä Oliverille palveluksen pelastaessaan tämän takaisin vapauteen Jennin kynsistä. Oliver ei kuitenkaan ole teosta mielissään, vaan jää kaipaamaan takaisin omistajansa luo. Myös Jenni alkaa etsiä kissaansa.

Kulkukoirilla on yhteinen koditon isäntä, Pultsi, joka on köyhä ja pahasti velkaantunut. Elokuvan antagonisti on Jysky, jolta Pultsi on lainannut rahansa. Tapahtumat kärjistyvät, kun Jysky alkaa vaatia rahojaan takaisin Pultsilta. Rahan toivossa Pultsi ilmoittaa Jennille löytäneensä Oliverin ja pyytää tältä rahaa. Pultsi toivoo saavansa Oliverista löytöpalkkion, jolla voisi kuitata velkansa Jyskylle. Pultsin suunnitelma eteneekin odotetusti ja Jenni on aikeissa toimittaa tarvittavat rahat sovittuna aikana New Yorkin satamaan. Jysky on kuitenkin jo kyllästynyt velan odotteluun ja Jennin satamassa tavatessaan kidnappaa hänet tietäen saavansa rikkaiden vanhempien lapsesta paremmat rahat kiristämällä kuin koskaan Pultsilta.

Oliver, Pultsi, kulkukoirat sekä Rusetti motivoituvat kaikki etsimään yhdessä kidnapattua Jenniä ja luovat yhdessä suunnitelman tämän pelastamiseksi. Yhteinen missio kärjistyy seikkailuksi, josta kukaan ei pääse helpolla. Vaarallisten käänteiden jälkeen Jenni saadaan palautettua vanhemmilleen ja hän saa Oliverin takaisin. Rusetti ei muista enää kantaa kaunaa Jennin huomiosta kissalle, sillä on ihastunut yhteen kulkukoirista, nokkelaan pikkukoiraan Titoon, ja päästää Oliverin perheeseen. Tito on ensin viehättynyt hurmaavan ja rikkaan Rusetin huomiosta, mutta toteaa nopeasti, ettei herraselämä ole häntä varten. Titon ja Rusetin suhde katkeaa Titon karatessa takaisin kaduille. Alkuperäinen kulkukoirien jengi jatkaa elämäänsä samanlaisena kuin ennenkin. Pultsi ei joudu koskaan maksamaan velkojaan takaisin, sillä ilmeisesti Jysky kuolee taistelun temmellyksessä junan törmätessä hänen autoonsa. Jyskyn koirat putoavat radalle, joten mahdollisesti hekin menehtyvät.

 Ääninäyttelijät 
Alkuperäinen näyttelijäSuomalainen näyttelijäRooliJoey Lawrence  Arto Koskelo  OliverBilly Joel  Matti Olavi Ranin (dialogi)Kim Lönnholm (laulu)  FiluriCheech Marin  Aaro Jaronen  TitoRichard Mulligan  Matti Ranin  EinsteinRoscoe Lee Browne  Kauko Helovirta  FrancisSheryl Lee RalphRuth Pointer (laulu) Miitta Sorvali  RituDom DeLuise  Martti Pennanen  PultsiTaurean Blacque  Jukka Puotila  RossoCarl Weintraub  Timo Toikka  DesotoRobert Loggia  Esa Saario  JyskyNatalie GregoryMyhanh Tran (laulu) Elli Kuneinen  JenniWilliam Glover  Matti Ranin  WinstonBette Midler  Irina Milan  RusettiFrank Welker  Keijo Komppa  Louis

Kirka Babitzin lauloi elokuvan alussa soivan kappaleen "Olipa kerran New Yorkissa". Alkuperäisen version kappaleesta lauloi Huey Lewis.

 Julkaisu 
Oliver ja kumppanit sai ensi-iltansa Yhdysvalloissa 18. marraskuuta 1988, samana päivänä kuin Don Bluthin elokuva Maa aikojen alussa. Kyseessä oli ensimmäinen kerta historiassa, kun kaksi pitkää animaatioelokuvaa sai ensi-iltansa samana päivänä. Oliver ja kumppanit esitettiin avausviikonloppunaan 952 valkokankaalla. Se oli neljän miljoonan dollarin lipputuloillaan viikonlopun neljänneksi tuottoisin elokuva, mutta ei yltänyt samoihin lukuihin kuin ykkössijan saavuttanut Maa aikojen alussa. Tammikuussa 1989 Oliverista ja kumppaneista tuli historian eniten alkuperäisellä teatterikierroksella tuottanut animaatioelokuva, kun se ohitti dollareissa Don Bluthin elokuvan Fievel matkalla Amerikkaan. Lopullinen tuotto Yhdysvalloissa oli 53,3 miljoonaa dollaria, mikä oli hieman enemmän kuin Maalla aikojen alussa.

Oliver ja kumppanit tuli kansainväliseen teatterilevitykseen joulun aikoihin 1989, ja Disneyn johto odotti sen menestyvän hyvin ulkomailla. Box Office Mojo -sivusto ei kerro elokuvan kansainvälistä tuottoa. Suomessa Oliver ja kumppanit, joka keräsi 97 529 katsojaa, oli vuoden 1989 katsotuin animaatio ja 19. katsotuin elokuva.

Keväällä 1996 Disney esitti Oliveria ja kumppaneita uudelleen teattereissa. Elokuva tuotti toisella teatterikierroksellaan 20,87 miljoonaa dollaria, joista 4,5 miljoonaa tuli avausviikonlopulta. Näin ollen elokuvan kokonaistuotto Yhdysvalloissa nousi 74,15 miljoonaan dollariin.

 Lähteet 
 Elokuvan lopputekstit
 Viitteet 

Luokka:Disneyn animaatioelokuvat
Luokka:Vuoden 1988 yhdysvaltalaiset elokuvat
Luokka:Yhdysvaltalaiset romaaneihin perustuvat elokuvat
Luokka:Elokuvat kissoista
Luokka:Elokuvat koirista
Luokka:Elokuvat orvoista
Luokka:Elokuvat ystävyydestä
Luokka:New Yorkissa tapahtuvat elokuvat